মধ্যমগ্রাম ট্রলি কাণ্ডে মা-মেয়ের যাবজ্জীবন সাজা

কলকাতা: মধ্যমগ্রামে হাড়হিম ঘটনায় শিউরে উঠেছিল এলাকাবাসী। খুন ও ট্রলিব্যাগ কাণ্ডে মা আরতি ঘোষ ও মেয়ে ফাল্গুনী ঘোষকে আগেই দোষী সাব্যস্ত করেছিল আদালত। আজ, সোমবার তাদের সাজা ঘোষণা করল বারাসত আদালত। এছাড়াও ১ লক্ষ টাকা করে জরিমানা ধার্য করা হয়েছে।

চলতি বছরের ফেব্রুয়ারি মাসে মহিলার মৃতদেহ ট্রলিব্যাগ বন্দি করে কলকাতার গঙ্গার ঘাটে ফেলতে গিয়েছিল মা ও মেয়ে। কলকাতার উত্তর বন্দর থানার পুলিশের হাতে গ্রেপ্তার হয় তারা। তদন্তে নেমে পুলিশের সামনে উঠে আসে একের এক চাঞ্চল্যক তথ্য। জানা যায়, বিবাহবিচ্ছেদের পর সুমিতা অসমে তাঁর ভাইয়ের বাড়িতে থাকতেন। মৃতার ভাইপোর সঙ্গে বিয়ে হয় ফাল্গুনী ঘোষের। বিয়ের কয়েকমাস পরই ঝামেলা করে শ্বশুর বাড়ি থেকে মা অনিতার কাছে চলে আসে ফাল্গুনী। মা ও মেয়ে থাকত মধ্যমগ্রামের দক্ষিণ বীরেশপল্লী এলাকার একটি ভাড়াবাড়িতে।

আরও পড়ুন: আতঙ্কের নাম SIR! বারাসত থেকে কলকাতা কাজ ছাড়ছেন পরিচারিকারা

গত শুক্রবার মধ্যমগ্রামের হাড়হিম করা ট্রলি কাণ্ডে মা আরতি ঘোষ ও মেয়ে ফাল্গুনী ঘোষকে দোষী সাব্যস্ত করে বারাসত আদালত। এদিন তাদের সাজা শোনানো হল।